CELEX: 32021D1956
Language: lt
Date: 2021-11-10 00:00:00
Title: Komisijos įgyvendinimo sprendimas (ES) 2021/1956 2021 m. lapkričio 10 d. dėl Sąjungos civilinės saugos žinių tinklo įsteigimo ir organizacinės struktūros (pranešta dokumentu Nr. C(2021) 7939) (Tekstas svarbus EEE)

2021 11 11   
               
               
                  LT
               
               
                  Europos Sąjungos oficialusis leidinys
               
               
                  L 399/1
               
            
         KOMISIJOS ĮGYVENDINIMO SPRENDIMAS (ES) 2021/1956
         2021 m. lapkričio 10 d.
         dėl Sąjungos civilinės saugos žinių tinklo įsteigimo ir organizacinės struktūros
         
            
               (pranešta dokumentu Nr. C(2021) 7939)
            
         
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2013 m. gruodžio 17 d. Europos Parlamento ir Tarybos sprendimą Nr. 1313/2013/ES dėl Sąjungos civilinės saugos mechanizmo (1), ypač į jo 32 straipsnio 1 dalies h punktą,
         kadangi:
         
                     (1)
                  
                  
                     Sprendime Nr. 1313/2013/ES nustatytu Sąjungos civilinės saugos mechanizmu (toliau – Sąjungos mechanizmas) siekiama sustiprinti Sąjungos ir valstybių narių bendradarbiavimą ir palengvinamas civilinės saugos srities veiksmų koordinavimas, siekiant pagerinti Sąjungos reagavimą į gamtines ir žmogaus sukeltas nelaimes;
                  
               
                     (2)
                  
                  
                     pagal Sprendimo Nr. 1313/2013/ES 13 straipsnį turėtų būti įsteigtas Sąjungos civilinės saugos žinių tinklas (toliau – Žinių tinklas), kad būtų kaupiamos, apdorojamos ir skleidžiamos su Sąjungos mechanizmu susijusios žinios ir informacija, įtraukiant atitinkamus civilinės saugos ir nelaimių valdymo subjektus, kompetencijos centrus, universitetus ir mokslo tyrimų darbuotojus ir remiantis įvairių pavojų įtraukimo principu;
                  
               
                     (3)
                  
                  
                     pagal Sprendimo Nr. 1313/2013/ES 13 straipsnio 1 dalį Komisija, veikdama per Žinių tinklą, remia planavimo ir sprendimų priėmimo procesų nuoseklumą sudarydama palankesnes sąlygas nuolatiniam keitimuisi žiniomis ir informacija, apimdama visas veiklos sritis pagal Sąjungos mechanizmą. Sudarydama palankesnes sąlygas nuolatiniam keitimuisi žiniomis ir informacija, Komisija, veikdama per Žinių tinklą, turėtų parengti strateginius planus, kuriuose būtų išdėstyta strateginė Žinių tinklo kryptis ateinantiems metams;
                  
               
                     (4)
                  
                  
                     siekdamas sinergijos su kitomis atitinkamomis grupėmis ir tinklais Žinių tinklas turėtų glaudžiai bendradarbiauti su komitetu, nurodytu Sprendimo Nr. 1313/2013/ES 33 straipsnio 1 dalyje, taip pat su Komisijos civilinės saugos ir nelaimių valdymo sričių ekspertų grupėmis, užregistruotomis Komisijos ekspertų grupių registre, ir kitais panašiais subjektais. Žinių tinklas ir Reagavimo į nelaimes koordinavimo centras (toliau – RNKC) turi glaudžiai bendradarbiauti, kad būtų užtikrintas jų atitinkamos veiklos papildomumas ir abipusė parama;
                  
               
                     (5)
                  
                  
                     Žinių tinklas neturėtų dubliuoti kitų Komisijos iniciatyvų, susijusių su jo taikymo sritimi, rezultatų, o turėtų jais naudotis;
                  
               
                     (6)
                  
                  
                     siekiant oficialiai įsteigti Žinių tinklą, būtina priimti taisykles, kuriomis būtų nustatyta Žinių tinklo organizacinė struktūra ir veikimas;
                  
               
                     (7)
                  
                  
                     Žinių tinklo organizacinę struktūrą turėtų sudaryti patariamieji organai ir sekretoriatas. Žinių tinklo patariamieji organai yra Žinių tinklo valdyba ir kiekvieno jo ramsčio darbo grupės;
                  
               
                     (8)
                  
                  
                     valdyba visų pirma turėtų veikti kaip strateginis forumas: teikti strategines gaires Komisijai ir atlikti Žinių tinklo patariamąsias priežiūros funkcijas;
                  
               
                     (9)
                  
                  
                     siekiant užtikrinti veiksmingą ir rezultatyvų Žinių tinklo veiklos organizavimą, būtina įsteigti Žinių tinklo sekretoriatą. Sekretoriato paslaugas turėtų teikti Komisija ir jis visų pirma turėtų valdyti Žinių tinklą, jį administruoti ir koordinuoti. Pagrindinė sekretoriato funkcija – užtikrinti nuoseklumą, sinergiją ir sklandų informacijos srautą Žinių tinkle, taip pat koordinuoti Žinių tinklo veiklą pagal strateginį planavimą;
                  
               
                     (10)
                  
                  
                     Žinių tinklas ir jo veikla turėtų būti grindžiami dviem pagrindiniais ramsčiais, kurie turėtų būti pagrindinės Žinių tinklo veiklos pagrindas ir skatinti tinklais grindžiamus mainus, priklausančius tų ramsčių taikymo sričiai. Tai pajėgumų stiprinimo ramstis ir mokslo ramstis. Pajėgumų stiprinimo ramsčiu turėtų būti siekiama sutelkti, skatinti ir stiprinti pajėgumų stiprinimo iniciatyvas, kurios yra svarbios civilinės saugos ir nelaimių valdymo suinteresuotiesiems subjektams, ypatingą dėmesį skiriant Sąjungos mechanizmui. Mokslo ramsčiu turėtų būti siekiama suburti akademinę bendruomenę, specialistus ir sprendimus priimančius asmenis daugiadalykiam, tarpsektoriniam ir tarpvalstybiniam bendradarbiavimui, kad mokslinės žinios nelaimių rizikos valdymui, visų pirma prevencijos ir pasirengimo veiklai, būtų taikomos veiksmingiau;
                  
               
                     (11)
                  
                  
                     pagal pajėgumų stiprinimo ramstį daugiausia dėmesio turėtų būti skiriama gerai žinomoms esamoms programoms ir projektams, pavyzdžiui, Sąjungos mechanizmo mokymo ir pratybų programai, civilinės saugos ekspertų mainams, Žinių tinklo partnerystės iniciatyvoms ir Sąjungos mechanizmo prevencijos ir parengties programai. Šios programos turėtų būti konsoliduojamos vykdant laipsnišką ir tęstinį procesą ir turėtų būti papildytos kita pajėgumų stiprinimo veikla. Mokslo ramstis turėtų būti grindžiamas esamomis mokslinėmis struktūromis ir tinklais, kuriais remiamas Sąjungos mechanizmas, visų pirma Nelaimių rizikos valdymo žinių centru, kurį valdo Europos Komisijos Jungtinis tyrimų centras, taip pat atitinkamomis programoms „Europos horizontas“ paprogramėmis, pagal kurias finansuojami mokslinių tyrimų ir inovacijų veiksmai, bei susijusiomis tinklų kūrimo iniciatyvomis nelaimių rizikos valdymo srityje, ir tas struktūras bei tinklus integruoti;
                  
               
                     (12)
                  
                  
                     Žinių tinklo nariams taikomos informacijos atskleidimo taisyklės turėtų atitikti įpareigojimus saugoti profesinę paslaptį;
                  
               
                     (13)
                  
                  
                     kad Žinių tinklo organų vykdoma veikla būtų skaidri, Komisija turėtų skelbti atitinkamus posėdžių dokumentus interneto platformoje, nurodytoje Sprendimo Nr. 1313/2013/ES 13 straipsnio 1 dalies d punkte;
                  
               
                     (14)
                  
                  
                     asmens duomenys turėtų būti tvarkomi pagal Europos Parlamento ir Tarybos reglamentą (ES) 2018/1725 (2);
                  
               
                     (15)
                  
                  
                     šiame sprendime nustatytos priemonės atitinka Sprendimo Nr. 1313/2013/ES 33 straipsnio 1 dalyje nurodyto komiteto nuomonę,
                  
               PRIĖMĖ ŠĮ SPRENDIMĄ:
         
            1 straipsnis
            Dalykas
            Šiuo sprendimu nustatoma Žinių tinklo organizacinė struktūra ir veikla, įsteigiama valdyba, sekretoriatas ir ramsčių darbo grupės, nustatoma jų sudėtis ir užduotys bei išdėstomos jų veiklos taisyklės.
         
         
            2 straipsnis
            Sąjungos civilinės saugos žinių tinklas
            Įsteigiamas Sąjungos civilinės saugos žinių tinklas.
            Jis siekia Sprendimo Nr. 1313/2013/ES 13 straipsnyje nustatytų tikslų ir vykdo jame nustatytas užduotis.
         
         
            3 straipsnis
            Žinių tinklo sudėtis
            Žinių tinklo organizacinę struktūrą sudaro šie patariamieji organai:
            
                        a)
                     
                     
                        valdyba;
                     
                  
                        b)
                     
                     
                        ramsčių darbo grupės.
                     
                  
         
            4 straipsnis
            Valdyba
            Valdyba konsultuoja Komisiją Žinių tinklo valdymo klausimais, užtikrindama, kad būtų įgyvendinamas bendras Žinių tinklo tikslas ir pagrindiniai jo tikslai, kaip nustatyta Sprendimo Nr. 1313/2013/ES 13 straipsnyje.
         
         
            5 straipsnis
            Valdybos nariai
            
               1.   Valdybą sudaro Komisijos atstovas ir po kiekvienos valstybės narės atstovą. Komisija ir valstybės narės į valdybą paskiria po atstovą ir jo pavaduotoją. Skatinamas proporcingas abiejų lyčių atstovų dalyvavimas.
            
            
               2.   Valstybėms narėms atstovaujantys valdybos nariai laikomi D tipo nariais, kaip apibrėžta 2016 m. gegužės 30 d. Komisijos sprendimo C(2016) 3301 final, kuriuo nustatomos Komisijos ekspertų grupių kūrimo ir veiklos horizontaliosios taisyklės, 7 straipsnio 2 dalies d punkte.
            
         
         
            6 straipsnis
            Valdybos užduotys
            
               1.   Valdybos užduotys visų pirma yra:
               
                           1)
                        
                        
                           konsultuoti dėl Komisijos įsteigto Žinių tinklo strateginės krypties;
                        
                     
                           2)
                        
                        
                           peržiūrėti Žinių tinklo darbo tvarkos taisykles, taip pat narystės ir valdymo politiką, stebėti, kaip jų laikomasi, ir užtikrinti jų laikymąsi;
                        
                     
                           3)
                        
                        
                           tvirtinti Žinių tinklo metinę ataskaitą;
                        
                     
                           4)
                        
                        
                           teikti savo veiklos ataskaitas Sprendimo Nr. 1313/2013/ES 33 straipsnio 1 dalyje nurodytam komitetui.
                        
                     
            
               2.   Komisija užtikrina, kad valdybos veikla būtų vykdoma glaudžiai koordinuojant veiksmus su komitetu, nurodytu Sprendimo Nr. 1313/2013/ES 33 straipsnio 1 dalyje, taip pat su Komisijos civilinės saugos ir nelaimių valdymo sričių ekspertų grupėmis, užregistruotomis Komisijos ekspertų grupių registre, ir kitais panašiais subjektais.
            
         
         
            7 straipsnis
            Valdybos veikimas
            
               1.   Valdybai pirmininkauja Komisijos atstovas, o valstybės narės, kuri rotacijos tvarka pirmininkavo Europos Sąjungos Tarybai prieš pat posėdžio metu pirmininkaujančią valstybę narę, atstovas yra bendrapirmininkis. Komisijos atstovas, pasikonsultavęs su bendrapirmininkiu, bent kartą per metus sušaukia posėdį. Valdybos posėdžiai rengiami asmeniškai arba nuotoliniu būdu.
            
            
               2.   Pirmininkas ir bendrapirmininkis, padedami sekretoriato, parengia darbotvarkę ir ją išplatina valdybos nariams. Valdybos nariai savo iniciatyva gali pasiūlyti į darbotvarkę įtraukti klausimus ne vėliau kaip posėdžio pradžioje. Valdyba darbotvarkę patvirtina kiekvieno posėdžio pradžioje.
            
            
               3.   Remdamasi Komisijos priimtomis standartinėmis ekspertų grupių darbo tvarkos taisyklėmis (3), valdyba priima savo darbo tvarkos taisykles.
            
            
               4.   Valdyba neprivalomas rekomendacijas ir ataskaitas priima bendru sutarimu. Jei bendras sutarimas nepasiekiamas, dėl neprivalomų rekomendacijų ar ataskaitų balsuojama; reikalinga paprasta dalyvaujančių narių balsų dauguma.
               Valdybos priimtos neprivalomos rekomendacijos ir ataskaitos yra parengiamojo pobūdžio, siekiant padėti Sprendimo Nr. 1313/2013/ES 33 straipsnio 1 dalyje nurodytam komitetui.
            
         
         
            8 straipsnis
            Valdybos narių patirtų išlaidų atlyginimas
            
               1.   Valdybos nariams už jų paslaugas neatlyginama.
            
            
               2.   Valdybos narių kelionės ir apgyvendinimo išlaidas, patirtas dėl jų dalyvavimo valdybos posėdžiuose, atlygina Komisija pagal galiojančias Komisijos nuostatas (4).
            
            
               3.   2 dalyje nurodytos išlaidos atlyginamos neviršijant pagal metinę išteklių skyrimo procedūrą skirtų asignavimų.
            
         
         
            9 straipsnis
            Žinių tinklo ramsčiai
            
               1.   Žinių tinklo ramsčiai yra forumai, kuriuose inicijuojama, planuojama, rengiama ir įgyvendinama veikla, siekiant bendro tikslo prisidėti prie Žinių tinklo tikslų įgyvendinimo pagal Sprendimo Nr. 1313/2013/ES 13 straipsnio 1 dalį.
            
            
               2.   Pajėgumų stiprinimo ramsčiu siekiama sutelkti, skatinti ir stiprinti pajėgumų stiprinimo iniciatyvas, kurios yra svarbios civilinės saugos ir nelaimių valdymo suinteresuotiesiems subjektams, ypatingą dėmesį skiriant Sąjungos mechanizmui.
            
            
               3.   Mokslo ramsčiu siekiama suburti akademinę bendruomenę, specialistus ir sprendimus priimančius asmenis daugiadalykiam, tarpsektoriniam ir tarpvalstybiniam bendradarbiavimui, kad mokslinės žinios nelaimių rizikos valdymui, visų pirma prevencijos ir pasirengimo veiklai, būtų taikomos veiksmingiau.
            
         
         
            10 straipsnis
            Narystė ramsčių darbo grupėse ir jų veikla
            
               1.   Ramsčių darbo grupes sudaro Komisijos atstovas, po kiekvienos valstybės narės atstovą ir po kiekvienos Sąjungos mechanizme dalyvaujančios valstybės atstovą.
            
            
               2.   Valstybėms narėms atstovaujantys ramsčių darbo grupių nariai laikomi D tipo nariais, kaip apibrėžta 2016 m. gegužės 30 d. Komisijos sprendimo C(2016) 3301 final, kuriuo nustatomos Komisijos ekspertų grupių kūrimo ir veiklos horizontaliosios taisyklės, 7 straipsnio 2 dalies d punkte.
               Sąjungos mechanizme dalyvaujančioms valstybėms atstovaujantys ramsčių darbo grupių nariai laikomi E tipo nariais, kaip apibrėžta 2016 m. gegužės 30 d. Komisijos sprendimo C(2016) 3301 final, kuriuo nustatomos Komisijos ekspertų grupių kūrimo ir veiklos horizontaliosios taisyklės, 7 straipsnio 2 dalies e punkte.
            
            
               3.   Darbo grupėms pirmininkauja Komisijos atstovas.
            
            
               4.   Ramsčių darbo grupių veikla apibrėžiama Žinių tinklo darbo tvarkos taisyklėse, kurias valdyba priima pagal 7 straipsnį.
            
            
               5.   Ramsčių darbo grupės jokių rekomendacijų ar ataskaitų nepriima.
            
         
         
            11 straipsnis
            Ramsčių darbo grupių užduotys
            
               1.   Pajėgumų stiprinimo ramsčio ir mokslo ramsčio darbo grupės remia Žinių tinklo darbą.
            
            
               2.   Ramsčių darbo grupių užduotys visų pirma yra:
               
                           a)
                        
                        
                           vertinti Sąjungos mechanizmo, valstybių narių ir Sąjungos mechanizme dalyvaujančių valstybių poreikius, nukreipti atitinkamas pagal principą „iš apačios į viršų“ vykdomas iniciatyvas į Žinių tinklą ir siūlyti veiklą pagal Žinių tinklo strategines gaires;
                        
                     
                           b)
                        
                        
                           padedant sekretoriatui įgyvendinti ir skatinti ramsčių veiklą bei siekti abiejų ramsčių iniciatyvų sinergijos;
                        
                     
                           c)
                        
                        
                           teikti valdybai ataskaitas apie savo veiklą.
                        
                     
            
               3.   Darbo grupės savo iniciatyva gali sudaryti pogrupius konkrečiomis temomis, remdamosi savo narių poreikiais ir (arba) savo iniciatyva, remdamosi įvairiais rizika ar scenarijais pagrįstais prioritetais.
            
            
               4.   Darbo grupės užtikrina tinkamus informacijos srautus ir abiejų ramsčių bei jų atitinkamos veiklos koordinavimą.
            
         
         
            12 straipsnis
            Ramsčių darbo grupių narių patirtų išlaidų atlyginimas
            Ramsčių darbo grupių narių kelionės ir apgyvendinimo išlaidoms taikomas 8 straipsnis.
         
         
            13 straipsnis
            Stebėtojai
            
               1.   Sąjungos mechanizme dalyvaujančios valstybės valdyboje turi stebėtojo statusą. Kiekviena dalyvaujanti valstybė į valdybą kaip stebėtoją paskiria po atstovą ir jo pavaduotoją. Skatinamas proporcingas abiejų lyčių atstovų dalyvavimas.
            
            
               2.   Stebėtojai dalyvauja diskusijose ir teikia ekspertines žinias. Tačiau jie neturi balsavimo teisių.
            
            
               3.   Stebėtojai laikomi E tipo nariais, kaip apibrėžta 2016 m. gegužės 30 d. Komisijos sprendimo C(2016) 3301 final, kuriuo nustatomos Komisijos ekspertų grupių kūrimo ir veiklos horizontaliosios taisyklės, 7 straipsnio 2 dalies e punkte.
            
         
         
            14 straipsnis
            Sekretoriatas
            
               1.   Sekretoriatas remia Žinių tinklo organų darbą, kad būtų užtikrinamas jų koordinavimas, nuoseklumas ir keitimasis informacija.
            
            
               2.   Sekretoriato paslaugas teikia Komisija.
            
            
               3.   Sekretoriato užduotys yra:
               
                           a)
                        
                        
                           rengti strateginius planus ir veiklą, patvirtintą Sąjungos civilinės saugos mechanizmo metinėje ar daugiametėje darbo programoje, ir užtikrinti jų įgyvendinimą;
                        
                     
                           b)
                        
                        
                           valdyti, administruoti ir koordinuoti Žinių tinklo veiklą;
                        
                     
                           c)
                        
                        
                           teikti ataskaitas apie Žinių tinklo veiklą.
                        
                     
            
               4.   Prireikus sekretoriatas padeda Žinių tinklo patariamųjų organų posėdžiuose.
            
         
         
            15 straipsnis
            Konfidencialumas
            Valdybos, sekretoriato ir ramsčių darbo grupių nariai laikosi Sutartyse ir jų įgyvendinimo taisyklėse nustatytų įpareigojimų saugoti profesinę paslaptį, taip pat Komisijos sprendimo (ES, Euratomas) 2015/444 (5) priede nustatytų Komisijos saugumo taisyklių, susijusių su Sąjungos įslaptintos informacijos apsauga. Jei šių įpareigojimų nesilaikoma, Komisija imasi atitinkamų priemonių.
         
         
            16 straipsnis
            Skaidrumas
            
               1.   Kiek tai susiję su Žinių tinklo sudėtimi, Komisijos ekspertų grupių ir kitų panašių subjektų registre ir Sprendimo Nr. 1313/2013/ES 13 straipsnio 1 dalies d punkte nurodytoje interneto platformoje, kuri padeda ir sudaro sąlygas įgyvendinti įvairias užduotis, skelbiami šie duomenys:
               
                           a)
                        
                        
                           valstybių narių, kurioms atstovauja valdybos ir ramsčių darbo grupių narėmis esančios institucijos, pavadinimai;
                        
                     
                           b)
                        
                        
                           institucijų, atstovaujančių Sąjungos mechanizme dalyvaujančioms valstybėms ramsčių darbo grupėse, pavadinimai;
                        
                     
                           c)
                        
                        
                           institucijų, atstovaujančių Sąjungos mechanizme dalyvaujančioms valstybėms, kurioms valdyboje suteiktas stebėtojo statusas, pavadinimai.
                        
                     
            
               2.   Visi Žinių tinklo organų posėdžių dokumentai, įskaitant darbotvarkes, protokolus, dalyvių pareiškimus, skelbiami Komisijos ekspertų grupių registre ir toje pačioje Sprendimo Nr. 1313/2013/ES 13 straipsnio 1 dalies d punkte nurodytoje interneto platformoje. Visų pirma darbotvarkė ir kiti susiję aiškinamieji dokumentai skelbiami iš anksto, likus pakankamai laiko iki posėdžio, o po jo laiku paskelbiamas protokolas. Skelbimo išimtys taikomos tik tais atvejais, kai dokumento atskleidimas pakenktų viešojo ar privačiojo intereso apsaugai, kaip apibrėžta Reglamento (EB) Nr. 1049/2001 (6) 4 straipsnyje.
            
         
         
            17 straipsnis
            Asmens duomenų apsauga
            Įgyvendinant šias darbo tvarkos taisykles asmens duomenys tvarkomi laikantis Reglamento (ES) 2018/1725.
         
         
            18 straipsnis
            Adresatai
            Šis sprendimas skirtas valstybėms narėms.
         
         
            Priimta Briuselyje 2021 m. lapkričio 10 d.
            
               
                  Komisijos vardu
               
               Janez LENARČIČ
               
                  Komisijos narys
               
            
         
         
            (1)  OL L 347, 2013 12 20, p. 924.
         
            (2)  2018 m. spalio 23 d. Europos Parlamento ir Tarybos reglamentas (ES) 2018/1725 dėl fizinių asmenų apsaugos Sąjungos institucijoms, organams, tarnyboms ir agentūroms tvarkant asmens duomenis ir dėl laisvo tokių duomenų judėjimo, kuriuo panaikinamas Reglamentas (EB) Nr. 45/2001 ir Sprendimas Nr. 1247/2002/EB (OL L 295, 2018 11 21, p. 39).
         
            (3)  2016 m. gegužės 30 d. Komisijos sprendimas C(2016) 3301 final, kuriuo nustatomos Komisijos ekspertų grupių kūrimo ir veiklos horizontaliosios taisyklės, 3 priedas.
         
            (4)  2007 m. gruodžio 5 d. Komisijos sprendimas C(2007) 5858 „Komisijoje nedirbančių asmenų, kurie pakviesti dalyvauti posėdžiuose kaip ekspertai, patirtų išlaidų atlyginimo taisyklės“.
         
            (5)  2015 m. kovo 13 d. Komisijos sprendimas (ES, Euratomas) 2015/444 dėl ES įslaptintos informacijos apsaugai užtikrinti skirtų saugumo taisyklių (OL L 72, 2015 3 17, p. 53).
         
            (6)  2001 m. gegužės 30 d. Europos Parlamento ir Tarybos reglamentas (EB) Nr. 1049/2001 dėl galimybės visuomenei susipažinti su Europos Parlamento, Tarybos ir Komisijos dokumentais (OL L 145, 2001 5 31, p. 43).